Nordjyllands Politi havde natten til lørdag rigeligt at se til i det nordjyske natteliv. Hele seks personer blev i løbet af natten anholdt og placeret i detentionen. Det fortæller vagtchef ved Nordjyllands Politi Karsten Højrup Kristensen. En af de anholdte er en norsk mand, som i Jomfru Ane Gade i Aalborg opførte sig helt uregerligt. - Han var meget beruset og kunne slet ikke finde ud af at gebærde sig, fortæller vagtchefen. - Det fik en af vores patruljer til at rette henvendelse til ham, og det reagerede han ikke så godt på, siger han videre. Den norske mand, som politiet lige nu hverken kender navn eller alder på - for det ville han ikke oplyse - opførte sig meget provokerende overfor betjentene og endte med at spytte en betjent i hovedet, hvorefter han skubbede samme betjent i brystet. - Så han blev anholdt og placeret i detentionen, så han kunne sove rusen ud, fortæller vagtchefen. Manden blev anholdt lidt før 02:00 og klokken 09:30 sov han stadig i sin celle. - Vi har været nede og forsøge at vække ham, men det reagerede han ikke på, så han får lige lov til at sove en times tid mere og så skal vi have ham vækket og præsenteret for de sigtelser, han har samlet sammen, siger Karsten Højrup Kristensen. Den norske mand vil blive sigtet for overtrædelse af ordensbekendtgørelsen samt for straffelovens paragraf 119 om vold mod tjenestemand.
En norsk festgænger blev natten til lørdag anholdt i Aalborg efter han spyttede på en politibetjent.